PLES NA ŠIPCI – UDRUGA FLYER Nismo striptizete, mi smo ‘ninja warrirorsi’

Intervjui

KOPRIVNICA – Krajem prošle godine plesu na šipci (pole dance) dodijeljen je status promatrača, što znači da je na korak do toga da bude uvršten u Olimpijske igre. Njegova popularnost raste i u Koprivnici gdje je nedavno osnovana i Udruga Flyer koja se bavi promocijom, razvojem i unapređenjem plesa na šipci, čija je predsjednica Hana Taras ujedno i voditeljica radionica, odnosno poduke plesa na šipci.

– Pole dance mi znači puno i uživam u njemu, jer mogu napraviti stvari koje nisam ni zamišljala da bih mogla napraviti, a da mi je netko prije 10 godina rekao da ću se ovime baviti ne bih mu vjerovala jer uopće nisam sportski tip – prisjetila se Taras, koja se prije šest godina počela baviti ovom aktivnošću, najprije u Koprivnici, a zatim u Puli u jednom od jačih pole dance studija.

Iako je ples na šipci sve popularniji, kaže da se pogrešnim konotacijama koje mnogi ljudi imaju odražavaju sveprisutne društvene predrasude.



– Ne pridajem previše važnosti negativnim komentarima, ali smiješno mi je to što ljudi u teškim elementima, koji zahtijevaju snagu, izdržljivost i fleksibilnost, vide nešto seksualno. Vrlo često uz ples na šipci spominje se golotinja, ali ljudi ne shvaćaju da su upravo tijelo i koža alati u plesu na šipci koji imaju svoju svrhu – objasnila je Taras. Naglasila je da se plesom na šipci mogu baviti svi bez obzira na fizičku spremnost, dob ili konstituciju, a članice Udruge su i srednjoškolke, studentice, majke i pokoja baka.

Jedna od njih je i Nikolina Jurčić koja se ovime bavi četiri godine. Iako je isprobala i vježbanje u teretani, pilates i aerobik, ples na šipci osvojio ju je na prvu.

– Imam puno više samopouzdanja, promijenila sam stav i razmišljanje. Mnogo puta mi se ne da otići na vježbanje jer sam umorna, ali uvijek se opustim i nakon treninga izlazim kao potpuno druga osoba – objasnila je.

S njom se slaže i Martina Birtić koju je ples na šipci privukao jer se radi o neobičnoj rekreaciji.

– Malo sam istraživala i vidjela sam kakvi se elementi izvode i to mi se svidjelo. Odlično je i ispunjava me. Na prvu, obitelj i nije bila baš oduševljena, ali dok sam im objasnila da to zapravo nije ono na što ljudi najčešće pomisle, odnosno striptiz i barovi, onda su prihvatili. Nisam nailazila na negativne komentare. Svi su bili začuđeni i zadivljeni – istaknula je.



Željka Lipuš dodala je da joj se sviđa što se radi u malim grupama, a najzanimljivije joj je to što se vidi napredak, što joj se primjerice nije događalo kod drugih oblika vježbanja. S druge strane, Ana Katar Novak odlučila je probati ovu aktivnost na nagovor sestrične da se dođe rehabilitirati nakon teškog prijeloma noge jer joj ništa drugo nije pomagalo.

– Treniram dvije godine i prekrasno mi je. U principu, to je tip individualnog treninga, ali ujedno je i puno timskog duha i podrške. Sviđa mi se atmosfera međusobnog pomaganja i poticanja. Nisam nailazila na loše komentare, a uostalom tko druge uopće pita. Istina je da je ušlo u mentalne sklopove razmišljanje da je pole dance vezan uz striptiz, ali to nije to, više sliči na „ninja warrirorse“ – zaključila je Katar Novak.

Adela Zember/Glas Podravine i Prigorja

foto: Udruga Flyer